runetrust/blame-folketinget-dk huggingface dataset:
Henrik Sass Larsen (S), 2002-05-22:
Så mange penge bliver der formentlig heller ikke som råderum den 1. januar 2004, og hvis ministeren så skulle prioritere og sige, at her er det helt rigtige sted at sætte ind, og det er lige præcis den her gruppe, vi skal have til at arbejde mere, kunne ministeren så løfte sløret for, hvor han ville sætte ind i den forbindelse?
Ole Hækkerup (S), 2008-10-21:
Jeg skal bare sige i den mere politiske afdeling, at det for os er vigtigt, at den måde, vi regulerer på, den måde, vi får løst prisfastsættelse på osv., sker sådan, at vi fremmer investeringer, fremmer konkurrencen til gavn for forbrugerne og til gavn for, at Danmark bliver et så dynamisk marked som muligt.
Ebbe Kalnæs (CD), 2001-05-21:
Så jeg vil gerne for mit helt personlige vedkommende understrege, at jeg også vil være parat og stå med forrest i rækken, når der er tale om måske at håndhæve mod noget af det mest rædselsfulde, der findes i dag, og sige, at det kan man altså ikke allerede efter gældende lov.
Svend Auken (S), 1998-04-15:
Og dér er det bortset fra de politiske synspunkter selvfølgelig både i den grønlandske og i den danske økonomiske interesse, at så mange af udgifterne som overhovedet muligt kan klares ved hjælp af hjemlige grønlandske indtægter, og vi vil gøre, hvad vi kan for at fremme arbejdet på det her område.
Jesper Petersen (S), 2024-12-06:
I den forbindelse vil der også blive drøftelser med andre partier her i Folketinget og jo også dér være mulighed for forslagsstillerne og andre for at bidrage til, at vi får en forbedret lovgivning på det område, og at vi når de ting, vi vil med den grønne trepart, i forhold til at få mere skov og få mere beskyttet natur i Danmark.
Kim Edberg Andersen (DD), 2024-10-10:
Så vil ordføreren ikke sådan ud fra sin mavefornemmelse sige, og er det ikke ordførerens opfattelse, at kommunerne i forvejen har mange ting, de skal spare på, og at risikoen ved, at man ikke må lave et administrativt gebyr, der kan dække driften af de her byttecontainere, er, at det fører til, at vi får mindre genbrug i stedet for mere genbrug, som jo er essensen af lovforslaget?
Rune Lund (EL), 2016-10-13:
Det her lovforslag berører nogle vigtige grundlovsbestemmelser og centrale bestemmelser i den europæiske menneskerettighedskonvention, og på den baggrund er det dybt foruroligende, at regeringen ikke af egen drift har sendt lovudkastet i høring hos Institut for Menneskerettigheder, der dog, som instituttet selv skriver i et uopfordret høringssvar, er blevet opmærksomme på lovudkastet.
Pia Kjærsgaard (DF), 2003-06-03:
Det, vi så efterfølgende også har måttet erkende, er, at regeringen godt kan se, at der er et problem, men endnu ikke har forholdt sig til, hvad man egentlig gør ved det problem. Vi må så se, hvad vi kommer frem til i august måned, når tingene igen ifølge regeringen bliver taget op.
Søren Egge Rasmussen (EL), 2016-02-11:
Så det kan jo være, at sådan nogle debatter som den i dag kan være med til at flytte nogle mennesker og kan være med til at gøre, at vi kan få vedtaget f.eks. sådan et forslag, som vi har sat på dagsordenen i dag, om at få et stop for flere nye kulminer.
Thor Pedersen (V), 1998-11-19:
endnu værre, hvis ikke vi er med i ØMU'en, for den danske krone kan være et offer for spekulation, hvorimod vi kan beskytte valutaen ved at være med i et monetært samarbejde, hvor man ikke kan spekulere imod den danske krone, men så skal spekulere imod hele den europæiske mønt, hvad der er en ganske anden opgave. Og det, vi vil gøre for at klare krisen, er det, som hr. Jacob Buksti forhåbentlig har læst - ellers vil jeg bede hr. Jacob Buksti om at læse det - i vores oplæg til finansloven for 1999, som hedder »Velfærd og valgfrihed«.
Thomas Adelskov (S), 2008-02-27:
Jeg vil godt vende tilbage til spørgsmålet om, hvorvidt beskæftigelsesministeren slet ikke har fantasi til at kunne forestille sig, at vi også kunne få arbejdsgiverne til rent faktisk at bruge jobnettet; om ikke vi kunne opstille nogle betingelser over for arbejdsgiverne; om det kun er de ledige, der skal piskes; om det, hver gang beskæftigelsesministeren synes, der er et eller andet galt i vores beskæftigelsessystem og i arbejdsmarkedspolitikken, så er de ledige, der enten skal have skåret i dagpengene eller også skal ud og søge meget mere og skal jages. Der er også den mulighed, at vi rent faktisk kunne tvinge de der arbejdsgivere til at lægge deres job ind og gøre dem tilgængelige for de ledige på jobnettet, i stedet for at vi kun jagter de ledige.
Nick Hækkerup (S), 2010-05-11:
Dansk Folkeparti, der har lagt stemmer til rødvinsreformen og dermed gjort beskatningen herhjemme mere skæv og givet de 100.000 rigeste danskere en årlig skattelettelse på over 1 mia. kr., lægger nu igen stemmer til mere rødvinsreform.
Morten Østergaard (RV), 2015-12-15:
Man kunne få et andet indtryk, når man følger diskussionerne og ser, hvordan regeringen må haste ned i Folketingssalen med lovgivning, som følge af at den tilsyneladende ikke har haft en dialog med Sverige om, hvad der foregår på de kanter, og hvordan de kunne håndtere situationen uden at sætte Ørestadssamarbejdet over styr.
Frank Jensen (S), 1999-05-28:
Jeg forstår ikke, hvad det er, der er kommet frem siden efteråret sidste år, der har gjort, at fru Birthe Rønn Hornbech og Venstre nu ikke mener, at vi skal få skabt klarhed, at vi skal få fjernet myter og ammestuehistorier om efterretningstjenestens virksomhed under den kolde krig.
Torsten Gejl (ALT), 2016-04-21:
Jeg tror, at hvis virksomheder ønsker at ansætte udenlandsk arbejdskraft, vil mange af dem gøre det uanset hvad, og derfor er jeg bange for, at mange af de her stillingsopslag kan blive proforma, og at man opslår stillingerne på jobportaler, når man gør det.
Frank Jensen (S), 1998-11-13:
For at udfylde de bemyndigelser, for at få regler fastlagt på det område, har vi brug for et råd, når det drejer sig om at forbyde hold af specielle dyr, der frembyder fare for borgere, men også når det drejer sig om de dyr, der, havde jeg nær sagt, ser farlige ud, og som kan være med til at fremkalde frygt hos nogle, og de dyr, der er svære at holde i fangenskab.
Anni Svanholt (SF), 1999-12-10:
Grundlaget for det lovforslag, vi behandler her i dag, er jo den tillægsaftale til elreformen, som SF har indgået med regeringen, Venstre, De Konservative og Kristeligt Folkeparti. Jeg vil gerne sige, at generelt er vi tilfredse med den aftale, som nu er udmøntet i lovforslaget.
Egil Møller (DF), 2000-10-25:
For det tredje: Spiritusreglerne bør fjernes eller ændres til kl. 22. For det fjerde: Lovforslaget omfatter ikke butikker, som i tillid til gældende lovgivning har påbegyndt byggeri inden lovforslagets fremsættelse. For det femte: De enkelte kommuner vil kunne dispensere og burde kunne det fra loven.
Mette Frederiksen (S), 2011-11-09:
De frivillige organisationer melder om stadig flere ansøgere til julehjælp, og vi har en række undersøgelser, der dokumenterer, at en af de mest alvorlige konsekvenser, det kan have for børn at vokse op i fattigdom, er, at de ikke får de samme muligheder som andre børn.
Peter Skaarup (DF), 2007-01-25:
I forhold til skattediskussionen synes jeg også, jeg sagde noget meget klart og også fremadrettet, for jeg sagde faktisk det, som jeg egentlig håbede at både hr. Ole Stavad og hr. Morten Bødskov ville blive glade for: at Dansk Folkeparti ikke så tiden inde til skattelettelser i forhold til det, som regeringen har diskuteret.
Tove Videbæk (KRF), 2003-02-27:
Til gengæld er det vigtigt, at familien også har en reel valgmulighed og ikke træffer beslutninger på baggrund af traditioner og fordomme. Ved behandling af lovforslaget om barselorloven erkendte Kristeligt Folkeparti, at forslaget, altså om barselorlov, betyder en forringelse af ligestillingen.
Hans Kristian Skibby (DF), 2005-03-11:
Vi anerkender, at der her ligger et forslag, som gør, at man bliver i stand til at kunne lave en kystradarsikring af alle de danske farvande, og vi siger også, som jeg sagde i min ordførertale, at vi er villige til at finde de penge, der skal til, som en del af den aftale, der er indgået.
Lisbeth Bech Poulsen (SF), 2016-11-18:
Det er bare et hurtigt spørgsmål om – nu er det jo ikke det, vi skal behandle i dag, men det er afledt af det – hvorvidt ministeren vil være positivt indstillet over for at kigge på, hvordan vi definerer fondskonstruktionerne i lovgivningen i forhold til det, jeg også sagde i min tale, om, at der kan være forskellige grupperinger, som bliver samlet på en måde, som vi i hvert fald i SF ikke nødvendigvis synes er hensigtsmæssig.
Morten Østergaard (RV), 2007-04-19:
Så hvis man sammenholder det, at det ifølge Rockwool Fonden er meget få mennesker, der er kommet i beskæftigelse som følge af starthjælpen, med det store tal af almindelige kontanthjælpsmodtagere, der i øjeblikket kommer i arbejde, må man sige: Er der noget, vi i dag har fået dokumenteret, så er det, at starthjælpen på ingen måde er den mest effektive måde at bringe folk i arbejde på hverken på kort eller på langt sigt.
Nicolai Wammen (S), 2003-05-23:
, om det ikke gør indtryk - det gjorde det ikke på Venstres ordfører - at formanden for Kommunernes Landsforening og formanden for Amtsrådsforeningen i klare vendinger har sagt, at det, der er lagt op til fra regeringens side med støtte fra Dansk Folkeparti, simpelt hen ikke hænger sammen.
Dorit Myltoft (RV), 2000-11-16:
Da vort partis ordfører i denne sag, hr. Anders Samuelsen, ikke kan være til stede, skal jeg fremføre følgende: Det Radikale Venstre støtter i det hele taget grønne afgifter, for derved bruges økonomiske incitamenter til at nå politiske mål for bl.a. miljøbeskyttelse. Dernæst er det Det Radikale Venstres målsætning at nedsætte skat på arbejdsindkomst til fordel for skat på forbrug. Her drejer det sig om en affaldsafgift, en afgift på glødelamper til fordel for lavenergipærer og endelig vægtafgift på traktorer. Det Radikale Venstre støtter forslaget.
Johanne Schmidt-Nielsen (EL), 2015-08-26:
Det samlede lovforslag, L 2, handler jo om den såkaldte integrationsydelse – jeg synes sådan set, at »antiintegrationsydelse« ville være en mere passende betegnelse, eftersom der ikke er nogen tvivl om, at det her forslag vil betyde massiv fattigdom hos nogle mennesker, nemlig flygtninge, som i forvejen er meget svært stillet.
Flemming Damgaard Larsen (V), 2004-02-18:
Der er mange forhold, der kan ændre sig, og jeg synes ikke, at vi på nuværende tidspunkt skal begynde at lægge en hel masse forudsætninger eller gætterier ind, men at vi har et fast grundlag og på den baggrund så finder frem til nogle rigtig gode systemer i fremtiden.
Gitte Lillelund Bech (V), 2002-03-22:
Og lige netop det her lovforslag lægger faktisk op til, at man rent lovgivningsmæssigt indskrænker, hvad kommunerne er forpligtet til at tilbyde af modersmålsundervisning, således at kommunerne alene er forpligtede til at tilbyde modersmålsundervisning i henhold til EU-direktivet fra 1977 om EU og EØS, de vandrende arbejdstagere.
Jeppe Kofod (S), 2022-04-20:
Jeg synes jo, at det kunne være interessant at høre og forstå, hvorfor hr. Morten Messerschmidt og Dansk Folkeparti i en situation, hvor Europa er i krig, hvor vi har Putin, der har foretaget den mest modbydelige angrebskrig mod Ukraine, hvor man bryder enhver form for folkeret, hvor han begår krigsforbrydelser, som vi kan se billeder af fra Ukraine, ikke tænker, at vi skal være sammen med de andre vestlige allierede; vi skal også have et forsvarssamarbejde, hvor vi også tager hånd om egen sikkerhed her i Europa.
Lars Løkke Rasmussen (V), 2003-05-09:
På den måde kan vi få klarlagt, om amterne allerede har taget initiativ til at intensivere indsatsen vedrørende jordemoderydelserne, eller om der er behov for at gå i dialog med dem om at forbedre tilbuddene til gavn for de gravide og fødende. Det tilsagn vil jeg gerne give, men det foreliggende forslag kan vi altså ikke støtte. Så vil jeg gerne helt afslutningsvis gøre opmærksom på, at det ikke er korrekt, som det fremgår af bemærkningerne til forslaget, at fødeafdelingerne ikke har fået del i de 1½ mia. kr. fra meraktivitetspuljen.
Merete Riisager (LA), 2013-05-28:
Det kan være funktioner, som kan lette arbejdet og styrke sikkerheden for frivilligt prostitueredes arbejde, såsom telefonpasning, kørsel, beskyttelse el.lign. Der er mange i dette Ting, der er optaget af menneskers vel, deres mulighed for at beskytte sig selv og deres mulighed for at indrette livet, som de ønsker det.
Stine Brix (EL), 2018-04-19:
Jeg er også enig med SF i – som der står i bemærkningerne, og som vi også har diskuteret tidligere – at der i psykiatrien i dag lægges alt for stor vægt på medicin og på den biomedicinske tilgang til sygdom og behandling og for lidt vægt på andre tilgange og på andre former for behandling, f.eks. psykoterapeutisk psykologbehandling osv.
Liselott Blixt (DF), 2019-02-19:
Vi ser udskrivningsaftaler og koordinationsplaner som en vigtig del af det at blive udsluset til eget hjem eller til en social institution, men det havde været rart, at der også havde været lidt mere om, hvordan man sikrer, at den enkelte bliver taget med ind i planerne, og hvordan man også taler med folk, inden de får en psykose, sådan at man sammen med deres pårørende kan hjælpe dem, altså at man får flettet de ting sammen, så det ikke kun handler om de hårde facts.
Charlotte Antonsen (V), 2006-03-30:
Jeg vil godt slutte af med at sige, at EU jo i øjeblikket er ude i en politisk krise, og for Venstre er der ikke nogen tvivl om, at EF-Domstolen i den situation spiller en særlig vigtig rolle for at sikre, at der er sammenhold, og at vi fortsat har et godt og tæt samarbejde.
Jens Vibjerg (V), 2007-01-11:
Altså, man får mest økonomisk ud af det ved at være i arbejde, man får næstmest ud af det ved at være forsikret ledig, fordi man der altså har betalt en forsikringspræmie, og man får mindst ud af det, når man er på en ren offentlig forsørgelse som kontanthjælp.
Per Clausen (EL), 2013-06-03:
Så indeholder det som det allersidste noget, som også er karakteristisk for de vækstplaner, der er lavet, nemlig at de retter sig ensidigt og målrettet imod at skabe bedre vilkår for de store virksomheder – f.eks. i form af selskabsskattenedsættelser og andre ting på området for energiafgifter, hvor det er helt indlysende, at ret store virksomheder får det største udbytte.
Per Clausen (EL), 2008-06-12:
Derfor opfatter vi, når alt kommer til alt, det her forslag som et ideologisk betinget forslag fra regeringens side, som handler om at reducere kommunernes muligheder ud fra det grundsynspunkt, at kommuner aldrig må kunne konkurrere med det private erhvervsliv, hvorimod det private erhvervsliv altid helst skal have mulighed for at konkurrere med kommunerne.
Elisabeth Geday (RV), 2007-01-11:
Rådet for Socialt Udsatte siger jo decideret, at forslaget går for langt og i virkeligheden skader de sociale klienters retssikkerhed, fordi de rent faktisk ikke selv nødvendigvis behøver at vide, hvilke former for samkørsler af hvilke registre, som kommunen har foretaget uden deres samtykke.
Mai Villadsen (EL), 2021-04-13:
Jeg kan sådan set godt forstå spørgsmålet, og jeg synes, det er rigtig vigtigt, at vi lytter til nævn og til myndigheder helt generelt, men det, jeg kritiserer, er lovgivningen; det er det, der er foretaget herinde i Folketingssalen, og som de så handler ud fra.
Peter Skaarup (DF), 2013-05-22:
Der er vi i Dansk Folkeparti helt klart bekymrede for, at man undervurderer størrelsen af den gruppe, der har brug for hjælp; det er ikke en lille gruppe, der kan tælles på én hånd eller på to hænder, men det er en meget stor gruppe, der skal have hjælp, og det skal de have på en helt anderledes facon, end man har set det indtil nu.
Kristian Jensen (V), 2017-04-05:
Mit eksempel fra før, hvor den 49-årige far får en meget længere pensionstid end sine børn på 20 og 22 år, er reelt; det er jo sådan, virkeligheden vil være, hvis ikke der sker nogle ændringer i forhold til det, der er vedtaget i dag, og den levetid, vi kender.
Morten Østergaard (RV), 2010-01-22:
Der er jo ingen tvivl om, at lukkeloven er en helt fundamental rammelovgivning for detailhandelen i Danmark, og når man er klar til at tage skridt i en retning, som kan være fornuftig nok, bør man måske også være klar til at tage andre skridt for at kompensere for den butiksdød, som vi kan se er fremherskende.
Lisbeth Bech Poulsen (SF), 2017-05-16:
Noget af det, vi fra SF's side i den grad ønsker os, er, at vi går videre med det, som også den tidligere S-SF-R-regering havde fokus på, nemlig det her med konfliktråd, også blandt helt unge, og også at der kommer fokus på, at de unge skal have noget at lave.
Leif Mikkelsen (V), 2003-12-02:
Så er der en forhøjelse af tilskuddet til de lange kurser på højskoler, husholdningsskoler og håndarbejdsskoler, og det er jo et signal om, at med de lange kurser taler vi om værdierne af et sådant skoleophold med at bo der og være der og deltage i socialt fællesskab og dermed i det hele taget styrke vejledningen til at komme videre i livet eller uddannelseslivet, og det bliver altså påskønnet her.
Inger Støjberg (V), 2018-11-28:
Så jeg kan kun gentage, at det er min og regeringens indstilling, at mediernes presse- og ytringsfrihed selvfølgelig skal sikres, hvilket der jo også lægges op til i den her aftale, og at aftaleteksten netop understreger, at staterne forpligter sig til at beskytte ytringsfriheden i overensstemmelse med international ret og anerkender, at en fri og åben debat bidrager til en bedre debat og en bedre forståelse af alle aspekter, når det kommer til migration, også de negative.
Johs. Poulsen (RV), 2010-06-01:
Den betaling kan jo kun ske i form af skatter gennem den pågældende kommune, og det vil sige, at så vil man altså lave et skattefinansieret system, hvor de, der ikke har kolonihaver, skal overføre penge til dem, der har kolonihaver, og hvis det ikke er indkomstafhængigt, hvilket jeg nu kan forstå ikke skal ind i vurderingen, betyder det jo sådan set også, at i princippet kan folk med ganske store indkomster erhverve sig en kolonihave, som så er subsidieret af de øvrige skatteborgere.
Martin Henriksen (DF), 2010-02-05:
Problemet er jo der, hvor man hele tiden rykker lidt, fordi man siger: Nå ja, vi kan godt lige her i institutionerne gøre tingene på en bestemt måde, for så undgår vi nogle konflikter; vi kan godt lige her i folkeskolen indrette undervisningen på en bestemt måde, for så undgår vi lige nogle konflikter osv. osv.
Martin Henriksen (DF), 2007-01-30:
Jeg beder bare fru Elsebeth Gerner Nielsen om at forholde sig til, at konsekvenserne af, at man kører så meget frem med engelsk, altså er, at bl.a. tysk og fransk bliver nedprioriteret i gymnasiet – noget, der faktisk er i det danske undervisningssystem i dag – og dermed risikerer man faktisk at miste noget, som er værdifuldt i forbindelse med et af Danmarks vigtigste eksportmarkeder.
Frank Aaen (EL), 2011-05-27:
Det er sådan set det, der er kernen i den her diskussion, og det er derfor, vi er så kede af den verbalnote, altså at man siger, at det er i Danmarks interesse – og det var det, verbalnoten gik ud på for at få fremmet handelen med Kina – og at man nogle gange går så langt, at man ser stort på konsekvenserne for andre befolkninger.
Per Clausen (EL), 2015-05-22:
Hvis man så også i den anledning kunne få løst den spændende udfordring, der er i, at hver gang der er nogle, der er så formastelige at opsætte et solcelleanlæg i dette land, hensætter de Finansministeriet og Skatteministeriet i panik, så ville det jo også være godt.
Line Barfod (EL), 2004-04-20:
Når man ser på det her forslag fra SF og ser på, hvordan SF over de seneste år har flyttet sig, så er det jo utroligt, så meget et parti, der hører til på venstrefløjen, kan overtage af borgerlig politik. Uden at behøve overhovedet at komme ind på SF's EU-begejstring, der nu er gået så vidt, at man også støtter militær oprustning, kan man se på, hvordan SF har overtaget de borgerliges tilgang til privatisering og udlicitering - man synes, det er noget, man kan støtte - og hvordan SF mener, at man skal gå ind og skære i folkepension, børnecheck osv. Og nu er SF altså også gået med på regeringens noget for noget med det forslag, der er fremsat her, og går bl.a. ind og foreslår konkret, at man skal øge mulighederne for at straffe arbejdsløse i aktivering. Efter Enhedslistens opfattelse er noget for noget et udtryk for en smålig millimeterretfærdighed efter devisen »jeg giver ikke dig noget, hvis ikke du giver mig nøjagtig lige så meget igen«.
Søren Søndergaard (EL), 2025-05-15:
Problemet er jo så, at de initiativer ikke kan plukkes ned fra sådan hist og her, men at de bliver nødt til at udgøre en sammenhæng, og derfor bliver man, uagtet at man ikke vil have en sproglov, nødt til at have en sprogpolitik eller en politisk holdning til sproget.
Leila Stockmarr (EL), 2025-11-20:
Vi har høringssvar fra både Dragør Kommune og Tårnby Kommune, der i usædvanlig skarpe vendinger forholder sig kritisk til det her forslag, fordi man som kommune og dermed også som borger får frataget muligheden for at have indflydelse på fastsættelsen af grænser for støjniveauet.
Kristian Jensen (V), 2000-10-04:
Kan ministeren ikke bekræfte, at der i bl.a. København, Århus og Nordjylland kører forsøg med nye alarmcentraler, med nye ordninger med hensyn til at bygge alarmcentraler op, sådan at det ikke er et ensartet koncept, der kører over hele landet, men at der faktisk er forskelle, og at Ringkøbing Amt ikke vil blive et særtilfælde, men blive et blandt flere amter, der prøver nye løsningsmodeller af? Men for at vende tilbage til det første spørgsmål: Er det her i bund og grund et økonomisk problem for justitsministeren?
Øjvind Vilsholm (EL), 2018-11-02:
Vi finder det meget positivt, at der kommer åbenhed omkring, hvilke rederier der ikke overholder reglerne, og finder det positivt, at virksomhederne får mulighed for at fravælge rederier, der bevidst sviner miljøet og tilsidesætter sundhedsmæssige hensyn for en større profit.
Inger Støjberg (V), 2018-05-02:
Jeg kan sige, at jeg jo selv har et rådgivende organ, kan man sige, i Rådet for Etniske Minoriteter, og jeg kan i hvert fald konstatere, at der er flere af dem, der sidder der, der er medlem af integrationsrådene rundtomkring, og jeg kan se det engagement, der er.
Morten Homann (SF), 2003-11-12:
Jeg synes, at jo flere oplysninger, der kommer frem, jo mere tyder alt på, at det er den danske befolkning, de danske borgere, som afgiver en del af deres undergrund, der har grund til at føle sig snydt her. Selve beskatningen og vurderingen af beskatningen er jo tæt bundet op på den kompensationsklausul, som binder fremtidige Folketing på hænder og fødder i skattepolitikken.
Jakob Axel Nielsen (KF), 2010-01-20:
Hvis det er sådan, at man har et problem og der er en specialist, der mener, at det kan vedkommende ikke hjælpe med, fordi vedkommende er specialist i noget psykisk, jamen så må man tilbage til den praktiserende læge, og så må den praktiserende læge finde en ny, som patienten kan blive henvist til.
Elsebeth Gerner Nielsen (RV), 2004-02-25:
Det er sådan, at ministeren på spørgsmål nr. S 324, folketingssamlingen 2002-03, hvor der spørges, om kvinder, der har været udsat for overgreb, har mulighed for at få lov til at blive her, svarer: »Det forhold, at en udlænding har været udsat for overgreb, der har ført til ophævelse af samlivet, vil ikke i sig selv være tilstrækkeligt til, at opholdstilladelsen ikke inddrages eller forlænges, hvis der i øvrigt ikke i sagen foreligger andre forhold, som nævnt i udlændingelovens § 26, stk. 1, der kan medføre, at opholdstilladelsen ikke kan inddrages.
Villy Søvndal (SF), 2004-03-23:
Men det kan vi jo undersøge, når vi kommer i gang med udvalgsarbejdet, for jeg gætter også på, at hr. Flemming Oppfeldt bøjer sig for tallenes nødvendighed og beklager, at han kom til at misinformere Folketinget og den del af offentligheden, der følger med.